Dragi mali misionari,

blagoslov vam i pozdrav iz sunčanog Brazila, u ovo zimsko vrijeme kod vas u domovini! Kroz četiri tjedna pripremali smo naša srca za radosni dvostruki susret s Gospodinom. Onaj konačni susret na kraju vremena gdje će Bog Trojedine Ljubavi biti sve u svemu, i sve ujediniti u vječno zajedništvo punine svoje ljubavi i mira. I onaj prvi susret u kojem je Bog dao vječni poljubac zemlji u rođenju malenog Isusa, koji ostaje s nama do svršetka svijeta.

Maleni Isus u jaslicama dodiruje naša srca svojom djetinjom Božjom ljubavi, razoružava nas od svake arogancije, grubosti i ravnodušnosti. Svojom djetinjom rukom grli našu dušu, dodiruje naše srce kao naš istinski brat, da bi svi mi, u toj istoj bratskoj ljubavi rasli kao braća i sestre jedni drugih kao jedna velika Božja obitelj.

Maleni Isus došao je da voli i ljubi čitavo čovječanstvo, svakoga od nas, i nitko nije isključen iz Isusove misije Ljubavi. Nitko nije izbačen. Nitko nije zaboravljen. U našoj ljudskoj slabosti nažalost mi to činimo jedni drugima (isključujemo, progonimo i stavljamo sa strane). Međutim, Isus to nikada ne čini.

Maleni Isus čini upravo suprotno. Rađa se kao odbačen, zaboravljen i marginaliziran u štali. Da bi upravo u preuzimanju na sebe ovog identiteta odbačenog - nama svima vratio dostojanstvo djece Božje. Po njemu to ostaje iskonska i bezuvjetna vrijednost ljudske egsistencije koju čovjekovo bezljublje (mržnja) i predrasude koje sam stvara – ne mogu izbrisati, niti oteti. Vrijeme došašća je radosno vrijeme kojim započinjemo liturgijsku godinu i koja nas stalno podsjeća na naš kršćanski identitet naše misije - ljubiti Boga i ljubiti bližnjega.

Svako dijete, svatko od nas je jedna misija Božje ljubavi. Svake godine u vrijeme došašća, maleni Isus nas moli samo jedno: da dopustimo da On ljubi u nama i kroz nas.

**Blagoslovljen i sretan Božić, i blagoslovljena 2024. godina svim malim misionarima i misionarkama u domovini i svijetu!**

o. Milan Knezović, SVD, Misionar u Brazilu